**Rustenburg** je najveći grad u južnoafričkoj provinciji Sjeverozapad od 109 451 stanovnika, *Općina Rustenburg* ima 387 097 stanovnika. 

*Rustenburg* je u Južnoafričkoj Republici poznat po najvećem rudniku platine koji se nalazi 13 km istočno od grada.

Historija
---------

*Rustenburg* su osnovali Burski kolonisti 1850. na sigurnom mjestu od napada domorodačkog stanovništva, zbog tog su ga i nazvali Rust(odmorište)enburg. Grad je dobio na važnosti za vrijeme političkih previranja oko sudbine burske Južnoafričke Republike - Transvaal jer se tu na obližnjoj farmi - Boekenhoutfontein, nalazio dom predsjednika republike Paula Krugera (1883. - 1902.). Za vrijeme Drugog burskog rata okolica Rustenburga bila je prva linija fronta.

Geografske karakteristike
-------------------------

Općina Rustenburg leži na površini od 3 423.25 km²  u dolini ispod planine i rezervata prirode Magaliesberg na nadmorskoj visini od 1 200 m, udaljen oko 100 km zapadno od Pretorije i 125 km od Johannesburga.

Znamenitosti
------------

Najveća atrakcija grada je nekadašnja farma Paula Krugera *Boekenhoutfontein* sa kraja 19. vijeka, danas memorijalni muzej i spomenik južnoafričke nacionalne baštine. 

Pored grada nalazi se veliki rezervat prirode Pilanesberg (Pilanesberg Game Reserve).
Rustenburg je danas poznat po svom stadionu *Bafokeng* (Royal Bafokeng Stadium), u obližnjem mjestu Phokeng, u kojem su se odigravale utakmice Svjetskog prvenstva u nogometu 2010.

Privreda i transport
--------------------

U neposrednoj okolici *Rustenburga* nalaze se bogati rudnici nikla, kroma i granita, pored već spomenutog rudnika platine, tako da u gradu postoje pogoni za obradu tih ruda. 

*Rustenburg* je centar bogatog poljoprivredno - stočarskog kraja, u kojem se na navodnjavanim plantažama proizvodi duhan, žitarice i voće. 

Grad je izvrsno povezan autoputevima (4, R104, R509) i željeznicom sa gradovima Pretorijom i Johannesburgom i Gaboroneom u susjednoj Botswani.

Klimatske karakteristike
------------------------

*Rustenburg* ima Vlažnu subtropsku klimu po Köppenovoj klasifikaciji klime, sa blagim suhim zimama i toplim kišnim ljetima. 

| **Klimatološki medijani za Rustenburg** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 30 | 30 | 28 | 26 | 22 | 20 | 21 | 24 | 27 | 29 | 29 | 30 | **27** |
| Srednji minimum (°C) | 17 | 17 | 15 | 11 | 7 | 3 | 3 | 5 | 10 | 13 | 15 | 16 | **11** |
| Precipitacija (mm) | 101 | 80 | 75 | 29 | 6 | 0 | 0 | 0 | 7 | 37 | 80 | 95 | **513** |
| *Izvor:*  |

Izvori
------

1. 1 2 3 4  „*Rustenburg*" (engleski). Adrian Frith. Pristupljeno 2. 04. 2012.
2. 1 2 3 4 5 6  „*Rustenburg*" (engleski). Encyclopædia Britannica. Pristupljeno 2. 04. 2012.
3. ↑  „Boekenhoutfontein Rustenburg District". South African Heritage Resources Agency. Pristupljeno 4. 04. 2012. [*mrtav link*]
4. ↑  „*Rustenburg climate*". saexplorer. Pristupljeno 2. 04. 2012.

Vanjske veze
------------

***Rustenburg*** na Wikimedijinoj ostavi

* *Rustenburg* na portalu Encyclopædia Britannica ()
* *Rustenburg* na portalu SA Places Arhivirano 2012-06-07 na Wayback Machine-u

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 153590385
* LCCN: n79023004
* GND: 4307904-0

 |